title: Equus africanus
text: O somero salvache africano u burro salvache africano (Equus africanus) ye un mamifero salvache d'o continent africano, pareixito a lo somero domestico, que anque hue se troba prou recluito en os países d'o nordueste d'Africa (Etiopía, Somalia y Eritrea), anque antes tenió un aria de distribución que incluyiba Sudán, Echipto e Libia.
  
  As suyas midas plegan dica 2 metros de largo, con entre 230 y 275 kg de peso. Tiene o pelo curto y de color grisa clara, con una rada escura que s'estira dende a clavera dica la coda (igual como os somers) y con rayetas negras en as patas, por debaixo d'o chenullo. A subespecie nubia (Equus africanus africanus) tiene, amás d'a francha lonchitudinal d'a esquerna, unatra que le baixa por o huembro, que anque son compartidas con bells somers, no se troban en l'atra subespecie (E. a. somalicus).
  
  Os somers africanos viven por un regular en ambients deserticos u semideserticos, a on que nomás os suyos estomagos pueden sacar bella cosa d'a pastura que obtienen. Os sistemas dichestivos d'estes animals son duros y sacan l'augua de poca cosa que coman. Se conoixe que pueden tamién tirar a-saber-los días sin gota d'augua. A diferencia d'a mayoría d'equidos, os somers africanos no precisan mica companyía, y se mueven habitualment solos (defueras d'as fembras con pollinetz), y nomás quan se troban solos fan servir a voz suya, que ye prou grau y asinas se claman os uns con os altros en a distancia (dica 3 km).
  
  Tamién s'ha pensato que os somers africanos podesen estar os antipasaus d'os somers domesticos. Se conoixe que os sumerios ya en heban feito uso dende fa sieglos, que os meteban a estirar vagons y carros. Altros autors piensan que ixes habioron d'estar onagres u especies de burros ya más modernos.
  
  O estato de conservación actual d'a especie ye dramaticament perigloso ta la suya supervivencia. As capturas masivas que denantes se'n heban feitas ta domesticar-los y tamién l'entrecruz con os somers domesticos han feito que actualment no en queden si que unos poquetz cientos. A más, en Somalia y Etiopía, a on que os cazan ta usar-los en a medecina tradicional, o incremento d'armas en circulación con as recients guerras civils no ha feito si que estimular o descenso poblacional d'esta especie. A competencia, finalment, con o bestiar domestico ta sacar-ne pastura d'o suyo duro habitat ha feito declinar encara más a demografía que teneba.
  
  Imachens
  
  Vinclos externos 
   
    O somero africano en a lista roya d'as especies menazatas
    Equidos salvaches
  
  africanus